[...ndhu,] inggih punika tilas karaton Majapait, (cakêt Majaagung (Wirasaba)), bilih tiyang lumampah saking Majaagung mangetan mêdal ing radinan agêng, ing kiwanipun sawatawis têbih tiyang sumêrêp damêlan ingkang inggil, dipun wastani gapura Waringinlawang, utawi candhi Waringin, ing satêngênipun ugi wontên gapura ragi risak, inggih punika Bajangratu. Mirit cariyosipun tiyang, ratu ing Majapait ayasa dalêm badhe kaparingakên putra pangeran adipati, ananging dèrèng ngantos dados, karaton Majapait lajêng karisak ing mêngsah, sabab saking punika gapura wau lajêng dipun sabdakakên sintên ingkang malêbêt ing gapura wau ingkang tamtu cilaka, amila ngantos sapriki botên wontên tiyang Jawi ingkang purun malêbêt ing gapura wau. Sakilènipun Bajangratu (kintên-kintên têbihipun 2 pal) wontên patilasan wujud sela, dipun wastani Sanggar Pamêlêngan, utawi Menakjingga, awit sanginggilipun patilasan wau wontên recanipun kekalih, ingkang satunggal agêng, satunggalipun alit, ingkang agêng inggih punika Menakjingga ratu ing Balambangan, ingkang nglamar raja putri ing Majapait, sakilènipun sakêdhik saking rêca Menakjingga, wontên balumbangipun nama sagaran Majapait, ingkang sapriki taksih wontên toyanipun, panjangipun ± 1200 kaki, wiyaripun ± 600 kaki, lêbêtipun [lêbêti...]